Štátna správa

Štátna správa je:
 z funkčného hľadiska: jedna z foriem základných činností štátu (popri zákonodarnej, súdnej (a prokuratúrnej) činnosti); vykonávajú ju a jej nositeľmi sú orgány nazývané orgány štátnej správy
 z organizačného hľadiska: súhrn orgánov štátnej správy, prípadne len výkonných orgánov štátu

Štátna správa tvorí spolu so samosprávou verejnú správu.

Orgány štátnej správy vykonávajú výkonnú, nariaďovaciu a podzákonnú činnosť. 

 Delenie 
Na Slovensku sa štátna správa delí takto:§ 21 zákona č. 575/2001 o organizácii činnosti vlády a organizácii ústrednej štátnej správy (znenie k 1. 6. 2025)

1) ústredná štátna správa (t. j. ústredné orgány štátnej správy):
 ministerstvá (a prípadne aj vláda)
 ostatná (t. j. ostatné ústredné orgány štátnej správy): Úrad vlády Slovenskej republiky, Protimonopolný úrad Slovenskej republiky, Štatistický úrad Slovenskej republiky, Úrad geodézie, kartografie a katastra Slovenskej republiky, Úrad jadrového dozoru Slovenskej republiky, Úrad pre normalizáciu, metrológiu a skúšobníctvo Slovenskej republiky, Úrad pre verejné obstarávanie, Úrad priemyselného vlastníctva Slovenskej republiky, Správa štátnych hmotných rezerv Slovenskej republiky, Národný bezpečnostný úrad, Úrad pre územné plánovanie a výstavbu Slovenskej republiky, Úrad podpredsedu vlády Slovenskej republiky pre Plán obnovy a znalostnú ekonomiku, Úrad pre reguláciu sieťových odvetví, Slovenská informačná služba

2) ostatná štátna správa s celorepublikovou pôsobnosťou (t. j. ostatné orgány štátnej správy s celorepublikovou pôsobnosťou):
 podriadená niektorému orgánu z bodu 1: napr. Úrad pre Slovákov žijúcich v zahraničí, Puncový úrad Slovenskej republiky, Dopravný úrad, Štátna pokladnica, Úrad pre správu zaisteného majetku, Úrad pre reguláciu hazardných hier
 ostatná: sú to dozorné a regulačné orgány (okrem tých, ktoré spadajú pod bod 1), konkrétne Úrad na ochranu osobných údajov Slovenskej republiky, Úrad pre dohľad na zdravotnou starostlivosťou, Úrad pre reguláciu elektronických komunikácií a poštových služieb, Rada pre reguláciu, Rada pre vysielanie a retransmisiu, Úrad pre dohľad nad výkonom auditu, Úrad na ochranu oznamovateľov protispoločenskej činnosti

3) miestna štátna správa (t. j. miestne orgány štátnej správy):
 podriadená niektorému orgánu z bodu 1: okresné úrady a odbory okresných úradov v podriadenosti príslušných ministerstiev
 ostatná: t. j. so samostatným celorepublikovým riadiacim orgánom, napr. daňové úrady a colné úrady riadené Finančnou správou, regionálne úrady verejného zdravotníctva riadené Úradom verejného zdravotníctva, úrady práce, sociálnych vecí a rodiny riadené Ústredím práce, sociálnych vecí a rodiny

 Reforma ESO 
V rokoch 2013-2020 prebehla na Slovensku reforma štátnej správy pod názvom ESO (Efektívna, spoľahlivá a otvorená verejná správa). Podstatou reformy ESO bolo zefektívniť, zlacniť a zmodernizovať výkon štátnej správy pre občana. Reforma mala tieto etapy (dátumy sú tu uvedené podľa pôvodného plánu reformy):
 2013 - 2014: integrácia špecializovanej miestnej štátnej správy
 2014/2015: sprevádzkovanie klientskych centier pre občanov
 2014 - 2020: optimalizácia výkonu štátnej správy, optimalizácia procesov a štruktúr ústredných orgánov štátnej správy, optimalizácia procesov a výkonu samosprávy.

V rámci prvej etapy boli k 1. januáru 2013 zrušené špecializované miestne orgány štátnej správy na krajskej úrovni. Následne k 1. októbru 2013 boli zrušené obvodné úrady a namiesto nich vznikli okresné úrady. Agendu okresných úradov tvorí agenda pôvodných obvodných úradov, ako aj integrovaných špecializovaných úradov štátnej správy (po zrušených 248 obvodných úradov životného prostredia, obvodných úradov cestnej dopravy a pozemných komunikácii, obvodných lesných úradov, obvodných pozemkových úradov a správ katastra). 

 Referencie